Vôtaedjes comunås eyet provinciås del Beldjike di 2024

Les **vôtaedjes comunås eyet provinciås di 2024**, c' est des vôtaedjes metous so pî li 13 d' octôbe 2024, e l' Beldjike. I shuvént les cis di 2018.

## Lingaedje walon

### Atåvlaedje

#### A [[Cînè]]
Li lisse *Intérêts Cinaciens*, k' a wangnî les vôtaedjes, s' a egadjî a porshure li sotnaedje do teyåte e walon et do lingaedje e djenerå.

#### A [[Djalhé]]
Li lisse do Mouvmint Rifômrece a dediyî on hagnon di s'-t aberteke å walon. Elle î cåze do label Nosse comene dit OYI (k' el comene a ddja), des tåvlêyes, des årtikes e walon dins l' gazete del comene, des spitchs et do scolaedje do walon. Les politikîs del lisse si dijhnut *Fîrs du djåser walon duvins nosse bèle commune du Djalhè !* Li novele mayoresse, Victoria Vandeberg, est mimbe di cisse lisse la.

#### A [[Dweche]]
Li lisse *« Doische à Cœur »* (lisse do mayeur) s' a egadjî a dmander l' label Nosse comene dit OYI si ele wangne les vôtaedjes. Elle a yeu 8 xhames so 11 å consey.

Ene candidate di cisse lisse la, Rosine Lefèbvre, a disfindou l' sicolaedje do walon dins les scoles del comene. Elle end a cåzé dins s' videyo d' prezintåcion, dins ene videyo k' elle a fwait avou ene ôte candidate, Evelyne Charlier, po cåzer des scoles del comene et dins ene dierinne videyo avou tos les candidats di s' lisse. Elle a stî relîte å consey, avou 271 vwès.

#### A [[Fosse-li-Veye (rebanêye comene)|Fosse-li-Veye]]
Li lisse UD, k' a wangnî les vôtaedjes, s' a egadjî a porshure si ovraedje avou l' label Nosse comene dit OYI.

#### A [[Lidje]]
Li lisse do Pårti Socialisse a noté dins s' programe ki, tot shuvant l' label Nosse comene dit OYI, elle aléve rafoirci l' sicolaedje des mwaisses et dames di scole a vni (les cis ki shuvnut les cours del sicole normåle del veye, don). Ele vout eto acsegnî l' walon et s' tuzance ås eleves des ptitès scoles del veye. Li PS a-st arivé prumî et Willy Demeyer, li tchîf di lisse, va dmorer mayeur.

#### A [[Måmdiy]]
Li lisse *Alternative* s' a egadjî a bouter po rafoirci l' aprindaedje do walon et do foclore del veye.

Li prezidint do Rweyå Club walon d' Måmdiy, Jacques Remy-Paquay, s' a prezinté so cisse lisse la. Il a stî relî å consey, avou 1218 vwès.

#### A [[Nameur]]
I gn a yeu deus riclames e walon sol gazete *[[L'Avenir]]* (edicion d' Nameur) do semdi des Fiesses del Walonreye, po des candidats do Mouvmint Rifômrece. Li prumire, al pådje 19, prezinte deus candidats, Loïc Demarteau (pol comene) et Marie-Frédérique Charles Antoine (pol province), et dit (tot roviant l' coron -ès des addjectifs femrins pluriyals metous padvant : *Bones fiesses a tortos*. Li deujhinme, al pådje 25, mostere tos les candidats al veye et dit : *Bon' fiesse di Wallonie à tortos !* Dins leu programe po les vôtaedjes comunås, les mimbes del troke MR di Nameur dijhnut k' i volnut sotni li scolaedje et l' sipårdaedje do walon pa diferins moyéns.

Gérard Beaumont, des Relîs Namurwès, s' a prezinté sol lisse des Egadjîs (pol comene). Il a fwait deus ptitès videyos sol walon lingaedje avou ene ôte candidate, Delphine Wrincq. Il a rçû 406 vwès, mins i n' a nén stî relî å consey.

#### A [[Waime]]
Li lisse *Waimes Avenir* a dediyî on hagnon di s' programe å walon, tot djhant k' ele vout k' Waime ridjonde li label Nosse comene dit OYI. Mins ele serè dins l' opôzicion pol termene a vni.

#### A [[Walin (rebanêye comene)|Walin]]
Li lisse *« Avenir Communal »* (lisse do mayeur) s' a egadjî a sotni les accions kè l' comene doet fé po l' label Nosse comene dit OYI et, emey cesses-cile, les rescontes avou des walon-cåzants et les ocupaedjes sol walon dins les scoles. Li lisse a yeu 13 xhames so 19 å consey.

Ene mimbe del lisse, Bernadette Vandenbosch, a metou l' walon å dvant-plan dins s' prezintåcion. Elle a stî relîte å consey, avou 457 vwès.

### Rizultats
Li novea consey del province di Lidje vout mete so pî on grand pôle åtoû do walon lingaedje. Si plan, ci sereut del diswalper ttåtoû do Muzêye do Vicaedje des Walons.

## Referinces eyet sourdants